የግሉ ዘርፍ በባዮፊዩል ልማት እንዲሳተፉ ተጠየቀ
በአቪዬሽን ባዮፊውል ልማት ከፍተኛ የውጭ ምንዛሪ ማዳን እንደሚቻል ተገለጸበባዮፊውል ልማት የግሉ ዘርፍ ከመንግሥት ጋር ተባብሮ እንዲሠራ ጥሪ ቀረበ፡፡ የአቪዬሽን ባዮፊውል ጉባዔ ማክሰኞ መጋቢት 11 ቀን በሒልተን ሆቴል ሲካሄድ የመክፈቻ ንግግር ያደረጉት የኢንዱስትሪ ሚኒስትር ዴኤታ መብራህቱ መለስ (ዶ/ር)፣ መንግሥት የባዮፊውል ልማት በሰፊው ለመሥራት ከፍተኛ ቁርጠኝነት እንዳለው ገልጸዋል፡፡ የግሉ ዘርፍ ከመንግሥት ጋር ተባብሮ እንዲሠራ ፍላጎት እንዳለውም ጠቁመዋል፡፡ መንግሥት በሚከተለው የግብርና መር ኢንዱስትሪ ልማት መርሐ ግብር አሥር የስኳር ፋብሪካዎች በመገንባት ላይ መሆናቸውን የገለጹት ሚኒስትር ዴኤታው ከፍተኛ መጠን ያላቸው የስኳር፣ የሞላሰስ፣ የኤታኖልና ሌሎች ተያያዥ ምርቶች እንደሚመረቱ አስረድተዋል፡፡ በባዮፊውል ልማት የግሉ ዘርፍ ከመንግሥት ጋር በሽርክና የሚሳተፍበት ሁኔታ በመመቻቸት ላይ እንደሆነ ገልጸዋል፡፡ የማዕድን፣ ነዳጅና የተፈጥሮ ጋዝ ሚኒስትር ዴኤታ ኮአንግ ቱትላም (ዶ/ር) መንግሥት ለነዳጅ ግዥ ከፍተኛ የውጭ ምንዛሪ እንደሚያወጣ ገልጸው፣ የነዳጅ ፍላጎት በየዓመቱ አሥር በመቶ እያደገ እንደሆነ ተናግረዋል፡፡ ባዮፊውል  አልምቶ በመጠቀም የውጭ ምንዛሪ ለማዳን ከፍተኛ ፍላጎት እንዳለ የገለጹት ሚኒስትሩ፣ የባዮፊውል ልማት የሕግ ማዕቀፍ በመረቀቅ ላይ እንደሆነ ተናግረዋል፡፡ ኢትዮጵያ በዓመት ሦስት ሚሊዮን ሜትሪክ ቶን ነዳጅ ከ2.8 ቢሊዮን ብር በላይ በሆነ ወጪ እንደምታስገባ ተገልጿል፡፡ የአቪዬሽን ባዮፊውል ጉባዔን ያሰናዳው አርኤስቢ ኩባንያና የቦይንግ ኩባንያ ተወካዮች ስለአቪዬሽን ባዮፊውል ልማት ጠቀሜታ ሰፊ ማብራሪያ የሰጡ ሲሆን፣ ኢትዮጵያ ከዘርፉ ተጠቃሚ ለመሆን ከፍተኛ ዕምቅ ሀብት እንዳላት ገልጸዋል፡፡ የኢትዮጵያ ነዳጅ አቅራቢ ድርጅት ዋና ሥራ አስፈጻሚ አቶ ታደሰ ኃይለ ማርያም ድርጅታቸው በየዓመቱ 6.2 ሚሊዮን በርሜል የአቪዬሽን ነዳጅ በ480 ሚሊዮን ዶላር ወጪ እንደሚገዛ ተናግረዋል፡፡ የኢትዮጵያ አየር መንገድ በፍጥነት በማደግ ላይ በመሆኑ የአቪዬሽን ነዳጅ ፍላጎት በየዓመቱ በአሥር በመቶ በማደግ ላይ እንደሆነ አስረድተዋል፡፡ የኢትዮጵያ አየር መንገድ ዋና ሒሳብ ክፍል ኃላፊ አቶ መሠረት ቢተው አየር መንገዱ በየወሩ ለነዳጅ 100 ሚሊዮን ዶላር ወጪ እንደሚያደርግ ገልጸው፣ የአቪዬሽን ባዮፊውል በመጠቀም ይህን ወጪ ለመቀነስና ለአካባቢ ደኅንነት ጥበቃ የበኩሉን አስተዋጽኦ ለማድረግ እንደሚፈልግ ገልጸዋል፡፡ አየር መንገዱ የአቪዬሽን ነዳጅ ከአምስት በመቶ ባዮፊውል ጋር ደባልቆ መጠቀም ቢችል በዓመት 60 ሚሊዮን ዶላር ማዳን እንደሚቻል አቶ መሠረት ተናግረዋል፡፡ አየር መንገዱ ነዳጅ ቆጣቢ ዘመናዊ አውሮፕላኖችን በመጠቀም ለአካባቢ ደኅንነት ጥበቃ በጎ ሚና በመጫወት ላይ መሆኑን ገልጸው፣ በአቪዬሽን ባዮፊውል ልማት ከማንኛውም አካል ጋር ተባብሮ ለመሥራት ከፍተኛ ፍላጎት እንዳለው ገልጸዋል፡፡ በጉባዔው የኢትዮጵያ አየር መንገድ ከተባበሩት መንግሥታት ድርጅት የአካባቢ ልማት ፕሮግራም ጋር ተባብሮ ለመሥራት የሚያስችለውን የመግባቢያ ሰነድ ስምምነት ተፈራርሟል፡፡ የኢትዮጵያ ስኳር ልማት ኮርፖሬሽን ዋና ሥራ አስፈጻሚ አቶ እንዳወቅ ሀብቴ መንግሥት 13 የስኳር ፕሮጀክቶችን በተለያዩ የአገሪቱ ክፍሎች በማካሄድ ላይ መሆኑን ገልጸው፣ ፕሮጀክቶቹ ሙሉ ለሙሉ ሲጠናቀቁ በቀን 158,250 ቶን ሸንኮራ አገዳ የመፍጨት አቅም፣ 6,330 ቶን ሞላሰስና 1.5 ሚሊዮን ሊትር ኤታኖል የማምረት አቅም እንደሚኖራቸው ገልጸዋል፡፡ ከፕሮጀክቶቹ ግዙፍነት ብዛት አንፃር መንግሥት የግሉን ዘርፍ ተሳትፎ አጥብቆ እንደሚሻ አስረድተዋል፡፡ 